So, jetzt han ich au mal Ziit und Luscht zum öppis z schriebe.  Ich bin jetzt also au in Dänemark dihei. Und es gfallt mer immer meh da im höche Norde. Au wenns jetzt grad zimmli vill rägnet, chalt isch und d Sunne, wenn überhaupt, ca. 7-8 Stund im Tag ume isch. Das heisst, es wird erscht öppe am 8ti oder so hell und am 4i isch scho wieder Dunkel. Ich chönt also fasch de ganz Tag schlafe   Aber das funktioniert jetzt ebe nüme. Ich han am Mittwuch mit de Sprachschuel agfange. Es macht meega Spass wieder chli unter Lüüt z cho. Aber d Stunde sind relativ aspruchsvoll (es gaht eifach mega schnäll vorwärts) und es git immer u vill Ufzgi. Isch also schlimmer als i de Schuel. Ich sitze pro Tag mindestens 1,5 Stund dra und denn muni pro Wuche na es Buech läse. Guet, dass zellt nöd würkli: die Büecher sind öppe 60 Siite lang, öppe en halbe Centimeter gross gschriebe und händ all 2 Sätz en  Abschnitt. Das heisst, für so es Buech brucht mer öppe 45 Minute. Und denn hät mers aber gründlich gläse und au na d Wörtli wo mer nöd verstaht usegschriebe.  Aber es macht trotz allem Spass…     Nume mini Modulprüefig woni im Dezember han, macht mer na chli Sorge. Aber das schaffi au na.  Wenni nöd grad am Dänisch lerne bin, tueni chli Handball spiele. Ich  han jetzt en neue Klub gfunde. Værløse. Genau… Das isch de gliich Klub wo de Schappi Trainer isch. Er hät mich au vermittlet. (Manager ?!)  Das Team spillt i de 1. Sjælland Serie. Das heisst, es chömed obedra na öppe 4 Ligene. Aber so zum afange isch es grad richtig.  Im Lauftraining hani am Di grad na chli müesse Gas gäh, dassi mit han möge. (2 mal i de Wuche 5 Kilometer ränne. Chönt mer also bessers vorstelle…;-))  Im Halletraining isch es denn aber keis Problem gsi. Technisch sinds nöd so  guet. De Markus hett also scho lang kei Stimm meh und graui Haar bi dene villne Ballverlüscht. Au im 1:1 sinds nöd so de Hammmer. Mer chan also guet uf em Hindemitti mit eme 1:1 afange azieh und denn entweder sälber gah oder es Überzahlspiel usehole. Ha irgendwie s Gfühl, die Däninne us minere Mannschaft schüssed lieber vo hinde.  As Verteidige mueni mi na chli gwöhne. 6:0 isch bim beschte Wille nöd mis Lieblingssyschtem. Denn chani mi scho na eher mit em 5:1 afründe.  Im Training wird dänisch  gschwätzt, natürlich. Meistens chumi scho rächt guet mit. Mängisch hani aber absolut kei Anig, was de Jimmi (euse Trainer) will. Aber mit hinde astah und zueluege isch das bis jetzt ganz guet gange. Am nächste Wucheänd hämmer en træningskampe. Weiss nani wie da söll usecho. Ich han na kein Plan vo Spielzüg und Laufwäg und Asäge und was halt na alles so dezue ghört. Ich lah mich überrasche…  Aber es isch super, wieder i de Halle z stah und sich z bewege.